P6_TA(2007)0044

Nezakonit ribolov

Resolucija Evropskega parlamenta o izvajanju akcijskega načrta EU proti nezakonitem, neprijavljenem in zakonsko neurejenem ribolovu (2006/2225(INI))

Evropski parlament,

- ob upoštevanju sporočila Komisije z naslovom "Akcijski načrt Skupnosti za izkoreninjenje nezakonitega, neprijavljenega in zakonsko neurejenega ribolova" (KOM(2002)0180) ter sklepov Sveta o tem z dne 11. junija 2002,

- ob upoštevanju svoje resolucije z dne 20. novembra 2002 o akcijskem načrtu Skupnosti za izkoreninjenje nezakonitega, neprijavljenega in zakonsko neurejenega ribolova [1],

- ob upoštevanju triletnih sporočil Komisije o spremljanju izvajanja skupne ribiške politike in ustreznih resolucij Parlamenta o tej temi,

- ob upoštevanju letnih sporočil Komisije in ustreznih resolucij Parlamenta o ravnanju, ki predstavlja hujše kršitve pravil skupne ribiške politike,

- ob upoštevanju mednarodnega akcijskega načrta Organizacije Združenih narodov za prehrano in kmetijstvo (FAO) o nezakonitem, neprijavljenem in zakonsko neurejenem ribolovu ter tehnične dokumentacije, ki jo je kasneje sprejela organizacija FAO,

- ob upoštevanju Uredbe Sveta (ES) št. 768/2005 z dne 26. aprila 2005 o ustanovitvi Agencije Skupnosti za nadzor ribištva [2], zlasti točke (h) člena 3 Uredbe,

- ob upoštevanju svoje resolucije z dne 13. decembra 2001 o vlogi zastav ugodnosti v ribiškem sektorju [3],

- ob upoštevanju zelene knjige z naslovom "Prihodnji pomorski politiki Unije naproti: evropska vizija za oceane in morja" (KOM(2006)0275),

- ob upoštevanju svoje resolucije o sprožitvi razprave o pristopu Skupnosti k sistemu okoljskega označevanja za ribiške proizvode z dne 7. septembra 2006 [4],

- ob upoštevanju člena 45 svojega Poslovnika,

- ob upoštevanju poročila Odbora za ribištvo (A6-0015/2007),

A. ker je nezakonit, neprijavljen in zakonsko neurejen ribolov velik svetovni problem, ki povzroča precejšnjo degradacijo okolja, prispeva k zmanjševanju gospodarskih in negospodarskih ribjih staležev ter drugih vrst in povzroča težave skupnostim, katerih preživetje je odvisno od ribolova v razvitih državah in v državah v razvoju,

B. ker so boj proti nezakonitemu, neprijavljenemu in zakonsko neurejenemu ribolovu ovirali dejavniki, kot so uporaba zastav ugodnosti, pretovarjanje na odprtem morju, pomanjkanje ustreznega pristaniškega nadzora in premajhno sodelovanje med nadzornimi organi,

C. ker se "nezakonit ribolov" po opredelitvi, ki jo je za nezakonit, neprijavljen in zakonsko neurejen ribolov podala organizacija FAO, nanaša na dejavnosti plovil, ki so v nasprotju z zakoni in predpisi držav, vključenih v eno od regionalnih organizacij za upravljanje ribolova, "neprijavljen ribolov" na dejavnosti, ki niso bile pravilno ali sploh niso bile prijavljene pristojnemu nacionalnemu organu ali ustrezni regionalni ribiški upravljavski organizaciji (organizaciji RRUO), "zakonsko neurejen ribolov" pa na dejavnosti, ki jih izvajajo plovila brez nacionalnosti ali pod zastavo države, ki ne pripada nobeni od organizacij za upravljanje ribolova in pri katerih se kršijo ohranitveni in upravljavski ukrepi te organizacije,

D. ker kaže, da je vpliv nezakonitega, neprijavljenega in zakonsko neurejenega ribolova, ki se sicer lahko pojavi v vseh segmentih flote, največji pri ribolovu na odprtem morju, najpogosteje izvajanem v mednarodnih vodah in epikontinentalnem pasu držav v razvoju, ki imajo na voljo skopa sredstva nadzora, zaradi česar se morajo ukrepi EU osredotočati na ta območja in ta segment flote,

E. ker plovila, ki izvajajo nezakonit, neprijavljen in zakonsko neurejen ribolov, prispevajo k slabitvi socialnih ter življenjskih in delovnih pogojev posadk,

F. ker nezakonit, neprijavljen in zakonsko neurejen ribolov in z njim povezane tržne dejavnosti predstavljajo nepošteno konkurenco za ribiče in trgovce, ki spoštujejo zakonske predpise, tudi zakonodajo EU, njenih držav članic in drugih držav ter upravljalne ukrepe, dogovorjene v organizacijah RRUO,

G. ker se morajo EU in njene države članice močneje zavzeti za boj proti vsem oblikam nezakonitega ribolova, vendar je treba pri tem razlikovati med kršitvami pravil Skupnosti, ki so jih zakrivila plovila Skupnosti, ter nezakonitim, neprijavljenim in zakonsko neurejenim ribolovom, kot je opredeljen na mednarodni ravni, ter upoštevati, da so dejavnosti, ki se izvajajo v okviru skupne ribiške politike, dejansko zakonsko urejene, kar pomeni, da se bodo za boj proti obema vrstama dejavnosti v večini primerov uporabljali različni postopki,

H. ker Komisija tudi sama priznava, da je težko razlikovati med zakonitim in nezakonitim ulovom, zlasti v nekaterih primerih, kot je ta, da se iztovarjajo zamrznjene ribe, ali ta, da se ribe na osnovi trgovinskih povezav s tretjimi državami predelajo, še preden prispejo na evropski trg,

I. ker so organizacije RRUO najboljše sredstvo boja proti nezakonitemu, neprijavljenemu in zakonsko neurejenemu ribolovu na mednarodni ravni in sodelovanje Skupnosti v teh organizacijah omogoča sprejemanje skupnih ukrepov in enoten nastop v pristojnih mednarodnih organizacijah,

J. ker je obstoj učinkovitega in usklajenega nadzornega sistema ključna sestavina trajnostne politike ohranjanja virov in upravljanja z njimi in ker ne vključuje le uvajanja strožjih ukrepov, ampak tudi boljšo in pravičnejšo uporabo že obstoječih,

K. ker je treba v boju proti nezakonitemu, neprijavljenemu in zakonsko neurejenemu ribolovu upoštevati pomen izmenjave informacij in mednarodnega sodelovanja,

L. ker bi lahko dobiček iz nezakonitega, neprijavljenega in zakonsko neurejenega ribolova v nekaterih primerih služil financiranju dejavnosti organiziranih kriminalnih mrež,

1. ponovno izraža svojo zavezanost boju proti vsem oblikam nezakonitega, neprijavljenega in zakonsko neurejenega ribolova, kot je to izrazil v zgoraj navedeni resoluciji z dne 20. novembra 2002;

2. pozdravlja napredek v boju proti nezakonitemu, neprijavljenemu in zakonsko neurejenemu ribolovu na mednarodni ravni in ravni EU, vendar meni, da se pojav še naprej povečuje ter so zato potrebni nadaljnji napori;

3. meni, da obseg nezakonitega, neprijavljenega in zakonsko neurejenega ribolova, raznolikost dejavnikov, ki nanj vplivajo, ter velik razpon potrebnih pravnih, logističnih in finančnih orodij v boju proti njemu zahtevajo sodelovanje na vseh ravneh, skupaj z generalnimi direktorati Komisije (zlasti, vendar ne le generalnih direktoratov za ribištvo in pomorske zadeve, za trgovino, za razvoj ter za zdravje in varstvo potrošnikov), Svetom, posameznimi državami članicami in mednarodno skupnostjo; zato meni, da bi lahko zelena knjiga o novi pomorski politiki Unije služila kot okvir za sodelovanje, na osnovi katerega bi učinkoviteje pristopili k boju proti nezakonitemu ribolovu;

4. meni, da je EU zaradi svojega pomena v svetu v različnih vlogah kot glavna ribolovna sila in kot največji svetovni trg z ribami dolžna voditi boj proti nezakonitemu, neprijavljenemu in zakonsko neurejenemu ribolovu;

5. ugotavlja, da je EU eden najbogatejših in tehnološko naprednih svetovnih subjektov ter da temelji na pravni državi, zaradi česar je prav, da EU širi in krepi svoja prizadevanja v boju proti nezakonitemu, neprijavljenemu in zakonsko neurejenemu ribolovu;

6. meni, da lahko EU verodostojno nastopa v svetu le, če prej že sama učinkovito ukrepa proti lastni vpletenosti v nezakonit, neprijavljen in zakonsko neurejen ribolov, tako v vodah kot pri plovilih EU ali interesih zunaj EU;

7. poziva Komisijo, naj državam v razvoju, zlasti tistim, s katerimi ima Skupnost sklenjene sporazume o ribolovu, pomaga pri izpolnjevanju vseh obveznosti iz omenjenega mednarodnega akcijskega načrta za preprečevanje nezakonitega ribolova, tako da z vključitvijo posebnih ukrepov v nove partnerske sporazume prispeva k povečanju skopih sredstev, ki jih imajo te države na voljo;

8. ponovno izraža svoje prepričanje, da je nujni in očitno prvi korak, ki ga mora narediti EU, da na eni strani v celoti učinkovito, pošteno in strogo izvaja obstoječe določbe skupne ribiške politike ter ustrezne druge zakonodaje Skupnosti, da se zmanjša neprijavljen in nezakonit ribolov plovil Skupnosti in v vodah Skupnosti, na drugi strani pa preprečuje iztovarjanje izdelkov iz rib, ulovljenih nezakonito zunaj EU, in trgovanje z njimi; ugotavlja, da so to predvsem dolžnosti vlad držav članic pri izvajanju prava Skupnosti in kot držav pristanišča;

9. poziva Komisijo in države članice, naj okrepijo mehanizme za odvračanje od kaznivih dejanj (spremljanje, nadzor, kazni itd.) ter predlagajo ukrepe, s katerimi bo mogoče preprečevati kršitve ter izboljšati uporabo obstoječih pravil;

10. ugotavlja, da je zaradi slabe sledljivosti rib njihovo poreklo pogosto nejasno, zato je težko ali nemogoče razlikovati med zakonito in nezakonito ulovljenimi ribami;

11. meni, da je treba zaradi krepitve nadzora in spremljanja ter spodbujanja k ukrepom za trgovinsko ureditev, ki bo omogočala prepoznavanje izvora iztovorjenega ulova, izboljšati pomoč in sodelovanje med državami članicami;

12. meni, da je treba okrepiti državni nadzor nad pristanišči, kjer se iztovarjajo in pretovarjajo zamrznjene ribe iz tretjih držav, ter izboljšati sodelovanje med državami članicami in temi državami;

13. opozarja na svojo zgoraj navedeno resolucijo z dne 7. septembra 2006o okoljskem označevanju ter ponavlja svoje prepričanje, da bi bilo izboljšanje sledljivosti rib od mreže do krožnika, ki bi ga zahteval sistem okoljskega označevanja, v veliko pomoč pri prepoznavanju rib iz nezakonitega, neprijavljenega in zakonsko neurejenega ribolova in preprečevanju tega, da se pojavljajo na trgu EU; poziva Komisijo, naj predlog o okoljskem označevanju predloži do junija 2007;

14. poziva Komisijo in države članice, naj podvojijo napore pri izvajanju 15 ukrepov iz akcijskega načrta EU o nezakonitem, neprijavljenem in zakonsko neurejenem ribolovu, dogovorjenih leta 2002, ter naj zlasti:

i. zagotavljajo enako obravnavo gospodarskih udeležencev, hkrati pa odvračajo od uporabe zastave ugodnosti v Skupnosti tiste, ki bi jo želeli uporabljati;

ii. v zakonodajo Skupnosti vključijo predpise o prepovedi trgovine z ribami iz nezakonitega, neprijavljenega in zakonsko neurejenega ribolova;

iii. uvedejo zavezujoča pravila o nadzoru in spremljanju v skupnem zakonskem okviru v vsej EU;

iv. okrepijo informacijske kampanje Skupnosti za izboljšanje ozaveščenosti javnosti o obsegu in resnosti nezakonitega, neprijavljenega in zakonsko neurejenega ribolova;

v. spodbujajo natančne načrte za nadzor in inšpekcijske preglede za vsako organizacijo RRUO, katere članica je EU;

vi. si prizadevajo, da bodo organizacije RRUO pokrivale vsa večja ribolovna območja v svetovnih oceanih, skupaj s pridnenimi, majhnimi pelagičnimi in izrazito selivskimi vrstami;

vii. dejavno prispevajo k ustreznemu oblikovanju in reviziji seznamov organizacij RRUO za plovila, ki ogrožajo ohranitvene ukrepe, vključno s posredovanjem informacij o opaženem tovrstnem ravnanju; spodbujajo izvajanje trgovinskih sankcij proti državam, pod čigar zastavo plujejo ta plovila;

viii. spodbujajo sprejetje enotnih akcijskih načrtov organizacij RRUO, in sicer s podporo najučinkovitejšim možnim ukrepom;

ix. si dejavno prizadevajo za oblikovanje sistema ribolovne dokumentacije, začenši z najbolj ogroženimi vrstami, ter zagotovijo, da ribe, ki smejo na trg EU, niso bile nezakonito ulovljene;

x. okrepijo mednarodno sodelovanje v omrežju spremljanja, kontrole in nadzora ter v regionalnih sistemih z namenom ustanovitve mednarodnega sistema informiranja o ribiških plovilih na odprtem morju pod okriljem organizacije FAO;

xi. opredelijo "osnovno povezavo" med ribiškim plovilom in zastavo, pod katero pluje;

xii. opredelijo pravice in obveznosti držav pristanišča;

xiii. pomagajo državam v razvoju pri njihovih možnostih za nadzor ribolovnih dejavnosti v njihovih vodah ter v boju proti nezakonitemu ribolovu;

15. pozdravlja vključitev paketa o nezakonitem, neprijavljenem in zakonsko neurejenem ribolovu v delovni program Komisije za leto 2007, skupaj s sporočilom Komisije in predlogom za uredbo Sveta o krepitvi boja proti nezakonitemu, neprijavljenemu in zakonsko neurejenemu ribolovu; pozdravlja obnovitev skupine Komisije za posvetovanja med službami, prvotno ustanovljene leta 2002;

16. poziva Agencijo Skupnosti za nadzor ribištva, naj med prednostne naloge svojega letnega delovnega programa uvrsti boj proti nezakonitemu ribolovu in uskladitev dejavnosti držav članic na tem področju;

17. poziva vse zainteresirane za izkoreninjenje nezakonitega ribolova ter vse institucije EU, vlade držav članic, različne sektorje ribiške in predelovalne industrije ter trgovine na drobno, nevladne organizacije in vse druge interesne skupine, naj predložijo svoje predloge o tem, kako naj EU ravna pri razpravi, ki jo bo Komisija sprožila s predvidenim sporočilom o nezakonitem ribolovu;

18. meni, da bi morala Komisija v svoj predlog za sprejetje v zakonodaji EU vključiti naslednje ukrepe:

- vsa ribiška plovila in ribiška transportna plovila, registrirana v EU ali ki plujejo pod zastavo tretjih držav in želijo vpluti v pristanišče EU, mora biti mogoče takoj identificirati s pomočjo označb iz standardnih specifikacij organizacije FAO za označevanje in identificiranje ribiških plovil;

- na ravni Skupnosti je treba sestaviti seznam plovil, ki izvajajo nezakonit, neprijavljen in zakonsko neurejen ribolov, in vanj vključiti plovila s črne liste organizacije RRUO; tak seznam bo olajšal hitro izmenjavo informacij med državami članicami ter omogočil spremljanje plovil zaradi morebitnih zamenjav zastav;

- v vseh državah članicah morajo veljati skupne minimalne kazni za resne kršitve, ki morajo v zadostni meri odvračati od kaznivih dejanj;

- treba je tako okrepiti Uredbo Sveta (EGS) št. 2847/93 z dne 12. oktobra 1993 o oblikovanju nadzornega sistema na področju skupne ribiške politike [5] in Uredbo Sveta (ES) št. 104/2000 z dne 17. decembra 1999 o skupni ureditvi trgov za ribiške proizvode in proizvode iz ribogojstva [6], da bodo ribe v celoti sledljive od takrat, ko pridejo na krov ribiškega plovila, do končnega kupca;

- treba je objaviti vse črne sezname organizacij RRUO za ribiška plovila in ribiška transportna plovila, skupaj z njihovimi lastniki in upravljavci, ter sezname neposredno vključiti v zakonodajo Skupnosti; plovilom držav nečlanic EU s teh seznamov mora biti prepovedano vplutje v pristanišča Skupnosti s kakršnim koli namenom, razen v primeru višje sile ali zaradi humanitarnih razlogov; vsem plovilom pod zastavo EU mora biti prepovedano zagotavljati pomoč (v gorivu, zalogah, pri pretovarjanju itd.) takim plovilom na morju;

- preden se dovoli razkladanje rib v pristaniščih EU ali uvoz vanjo, treba je dokazati njihov pravni izvor; ti dokazi morajo tako za iztovarjanje z ribiških plovil kot za pretovarjanje vsebovati

- za ribiške proizvode iz voda, ki jih ureja organizacija RRUO, dokumente, ki dokazujejo, da so bili iztovarjanju namenjeni ribiški proizvodi ulovljeni v skladu s pravili te organizacije in pri tem upoštevane kvote, dodeljene pogodbeni stranki, pod zastavo katere plovilo pluje;

- za ribiške proizvode, ulovljene v izključnih ekonomskih conah v tretjih državah, dokumentacijo, ki dokazuje, da ima plovilo pravico do ribolova v teh vodah ali da ima dovoljenje za ribolov v teh vodah in za iztovarjanju namenjene vrste;

- države članice bi morale odvračati od prenosa plovil iz njihovega nacionalnega registra, če zamenjajo zastavo za zastavo države, ki jo je organizacija RRUO opredelila kot državo, katere plovila lovijo ribe tako, da zmanjšujejo učinkovitost ohranitvenih ukrepov, sprejetih v tej RRUO;

- plovila in proizvajalce v tretjih državah z dovoljenjem za izvoz rib ali ribiških izdelkov v EU, kot so navedeni na seznamu, ki so ga sestavile tretje države in ga je objavil generalni direktorat Komisije za zdravje in varstvo potrošnikov, je treba navzkrižno preveriti s črnimi seznami plovil, ki so jih sestavile organizacije RRUO ali druge tretje države; Komisija bi morala z vsemi razpoložljivimi sredstvi zagotoviti, da se plovilom s teh črnih seznamov prepove izvoz rib ali ribiških izdelkov v EU; v ta namen bi bilo vredno razmisliti o spremembi Uredbe (ES) št. 854/2004 Evropskega parlamenta in Sveta z dne 29. aprila 2004 o določitvi posebnih predpisov za organizacijo uradnega nadzora proizvodov živalskega izvora, namenjenih za prehrano ljudi [7];

19. pozdravlja ustanovitev nove nadzorne agencije in je prepričan, da bo ta v boju proti nezakonitemu, neprijavljenemu in zakonsko neurejenemu ribolovu igrala pomembno vlogo; poziva Komisijo, naj preuči zamisel o ustanovitvi obalne straže EU;

20. poziva Komisijo in države članice, naj plovilom, ki glede na veljavna pravila sodelujejo pri nezakonitem, neprijavljenem in zakonsko neurejenem ribolovu, preprečijo ribolov v vodah Skupnosti in vplutje v pristanišča Skupnosti ter prepovedo uvoz rib s teh plovil; prav tako poziva države članice, naj ne dovolijo, da bi taka plovila plula pod njihovo zastavo, uvoznike, prevoznike in zadevne druge sektorje pa, naj ne pretovarjajo rib, ki so jih ta plovila ulovila, ter ne trgujejo z njimi;

21. poziva Komisijo, naj zagotovi, da fizične ali pravne osebe, ki so glede na veljavna pravila vpletena v nezakonit ribolov, ne prejemajo nikakršne oblike pomoči ali subvencij iz sredstev Skupnosti za nobeno vejo svoje dejavnosti, in naj države članice pozove, da ravnajo enako glede nacionalne pomoči;

22. poziva Komisijo, naj izvede in predstavi študijo o tarifah in pravilih o poreklu, ki vsebuje pregled načinov, kako je mogoče ta sredstva uporabiti za spodbujanje tretjih držav k zagotavljanju, da njihova plovila spoštujejo ustrezne mednarodne upravljalne ukrepe;

23. poziva Komisijo, naj izvede in predloži študijo o skladnosti z delovno, zdravstveno in varstveno zakonodajo Skupnosti, o spoštovanju socialnih pravic delavcev na takih plovilih ter o njihovih življenjskih in delovnih pogojih na krovu;

24. poziva Komisijo, naj uporabi svoj precejšen vpliv v organizacijah RRUO ter jih spodbudi, naj pripravijo sezname plovil z dovoljenji za ribolov (bele sezname) in sezname plovil, ki so jih ujeli pri nezakonitem ribolovu (črne sezname); ti seznami morajo biti sestavljeni pregledno in dosledno ter v skladu z jasnimi merili; ravno tako poziva Komisijo, naj spodbudi organizacije RRUO k navedbi držav, ki ne nadzorujejo dejavnosti plovil pod svojo zastavo, Komisija pa naj s pomočjo teh seznamov sprejme ali zavrne ribe;

25. poziva Komisijo, naj še naprej daje kar največjo prednost sodelovanju z organizacijami RRUO, kot so Ribiška komisija za severovzhodni Atlantik, Ribiška organizacija za severozahodni Atlantik in Komisija za ohranjanje živih morskih virov na Antarktiki, ki so se s svojimi pobudami za boj proti nezakonitemu ribolovu izkazale kot najprimernejši instrumenti za zagotavljanje dobrega upravljanja na odprtem morju;

26. poziva Komisijo in Svet, naj povečata sredstva za boj proti korupciji in organiziranemu kriminalu na vseh ravneh;

27. je prepričan, da so ključni dejavniki za zmanjšanje in izkoreninjenje nezakonitega ribolova popolna sledljivost v celotni proizvodni verigi, preglednost odločitev, sodelovanje v EU in širši mednarodni skupnosti, najpomembnejše pa je izražanje politične volje vseh strani; ponovno poudarja, da se bo izlov ribjih staležev nadaljeval, ribiške skupnosti v EU in drugje pa bodo še bolj prizadete, če ne bo storjeno še veliko več;

28. naroči svojemu predsedniku, naj to resolucijo posreduje Svetu, Komisiji, vladam in parlamentom držav članic, odboru za ribištvo pri organizaciji FAO in sekretariatom organizacij RRUO, katerih članica je EU.

[1] UL C 25 E, 29.1.2004, str. 179.

[2] UL L 128, 21.5.2005, str. 1.

[3] UL C 177 E, 25.7.2002, str. 324.

[4] Sprejeta besedila, P6_TA(2006)0347.

[5] UL L 261, 20.10.1993, str. 1. Uredba, kakor je bila nazadnje spremenjena z Uredbo (ES) št. 768/2005 (UL L 128, 21.5.2005, str. 1).

[6] UL L 17, 21.1.2000, str. 22. Uredba, kakor je bila nazadnje spremenjena z Uredbo (ES) št. 1759/2006 (UL L 335, 1.12.2006, str. 3).

[7] UL L 139, 30.4.2004, str. 206. Uredba, kakor je bila nazadnje spremenjena z Uredbo Sveta (ES) št. 1791/2006 (UL L 363, 20.12.2006, str. 1).

--------------------------------------------------